એક વિસ્તારમાં નેસની મધ્યમાં એક સોલર લાઇટ લગાડવાની પરવાનગી અપાઇ ત્યારે ઉત્સવ ઉજવાયેલો. એ લોકોની જરૂરત ઢોરને ચરાવવા માટે ઘાસ અને રહેવા માટે નેસ. આ સંજોગો તેમના સર્જેલા નથી. આ સંજોગો તેમને વારસામાં મળ્યા છે. અને સાથે વારસામાં તેમને મળે છે એક સંતોષ. જે મળ્યું એમાં મૌજ કરવી. ગીર મને ખૂબ આકર્ષે છે, તેનું એક સબળ કારણ છે ત્યાં જતા વસ્તુઓનો અર્થ રહેતો નથી. નથી મોબાઇલનો અર્થ કે નથી ટીવીનો. ભૌતિક એવી કોઇ પણ વસ્તુ કલ્પો જેના વગર તમને ન ચાલતું હોય, ગીરમાં તેની કોઇ જરૂર નથી. જરૂરત છે ફક્ત એક સુંદર હ્રદય, સંતોષી મન અને મનની એ આંખો જે કુદરતે વિખરેલી સુંદરતાને જોઇ શકે, માણી શકે, સંતોષ કોને કહેવાય એ વ્યાખ્યાનો વિષય નથી, અનુભવવાનો વિષય છે, અને એ અનુભવ ગીર સિવાય ક્યાંય આવો સજ્જડ ન થઇ શકે.